Oskár Ferianc

Prof. RNDr.  Oskár Ferianc (* 8. júl 1905, Cerovo – † 16. júl 1987, Bratislava)  
bol slovenský prírodovedec, entomológ – dipterológ, ornitológ a mamaliológ, významný autor mnohých vedeckých publikácií, ktoré boli vydané na Slovensku, ale i mimo jeho územia. 

Po skončení základnej školy a gymnázia v Banskej Štiavnici, kde maturoval v roku 1924, pokračoval v štúdiu na Prírodovedeckej fakulte Karlovej univerzity v Prahe. Po jej absolvovaní v roku 1931 pôsobil ako stredoškolský profesor v Rimavskej Sobote, vo Zvolene a v Turčianskych Tepliciach. V roku 1940 nastúpil na novozaloženú Prírodovedeckú fakultu Slovenskej univerzity v Bratislave. Tu bol v roku 1943 vymenovaný za jej prvého profesora zoológie a jeho celý ďalší život bol už úzko spätý s touto inštitúciou. 

Dr. Ferianc sa už od detstva zaujímal o holuby. Tento koníček ho priviedol k záujmu o ornitológiu. Významnou mierou prispel k budovaniu vedeckých pracovísk v oblasti zoológie a vychoval mnohých odborných a vedeckých pracovníkov. Vo svojej vedeckej práci sa sústreďoval na základný výskum vtákov a cicavcov. Neprehliadnuteľný je jeho podiel na tvorbe slovenskej odbornej zoologickej terminológie. 

Významné sú jeho práce: Avifauna Slovenska, Slovenské názvoslovie vtákov a Slovenské mená hmyzu.

Bibliografia
 Ferianc, O.: 1955, Za prof. Dr. Júliusom Komárkom. Biológia, 10: p. 387 - 392. 
 Ferianc, O.: 1958, Zoológia na Slovensku za posledných 10 rokov a smer jej ďalšieho vývoja. Biológia, 13: p. 873 - 882. 
 Ferianc, O.: 1965, Katedra zoológie. In: Prírodovedecká fakulta Univerzity Komenského. Sborník I: p. 157 - 171. SPN, Bratislava. 
 Ferianc, O. (ed.): 1975, Slovenské mená hmyzu. Veda - vydavateľstvo SAV, Bratislava, 308 pp. 

Kategória:Absolventi Karlovej univerzity
Kategória:Slovenskí entomológovia
Kategória:Dipterológovia
Kategória:Slovenskí univerzitní profesori
Kategória:Osobnosti z Cerova